Forslag til Rådets direktiv om ændring af direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (96/C 284/07) (Tekst af betydning for EØS) (KOM(96) 393 endelig udg. - 96/0197(CNS))

(Forelagt af Kommissionen den 25. juli 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (1), senest ændret ved Kommissionens beslutning 96/103/EF (2), forudser, at der udarbejdes EF-lister over virksomheder, for hvis vedkommende de kompetente tredjelandsmyndigheder har givet Kommissionen forsikringer om, at de overholder EF-kravene;

da produktionsbetingelserne er meget enkle, og produkterne ikke har nogen indvirkning på folke- eller dyresundheden, er det ikke rimeligt at udarbejde sådanne lister for produkter som f.eks. huder af hov- og klovdyr, ben, horn, klove, biavlsprodukter, jagttrofæer, gylle, uld, hår, børster og fjer om omhandlet i bilag I, kapitel 3, kapitel 5, punkt B, kapitel 12, 13, 14 og 15 samt for honning; det synes at være tilstrækkeligt at sikre, at virksomhederne bliver registreret af den kompetente myndighed i tredjelandet;

der bør for de øvrige produkter, som omfattes af direktiv 92/118/EØF, fastsættes samme ordning for registrering af virksomheder for visse tredjelandes vedkommende, hvis hele produktion opfylder EF-betingelserne;

eftersom der i Fællesskabet konsumeres kød af reptiler og arter, som ikke er omfattet af de specifikke krav, samt af produkter fra sådanne dyr, bør der fastsættes sundhedsbetingelser for produktion, markedsføring og indførsel af sådanne produkter af animalsk oprindelse -

UDSTEDT FØLGENDE DIREKTIV:

Artikel 1

I direktiv 92/118/EØF foretages følgende ændringer:

1. I artikel 10, stk. 2, affattes litra b) således:

»b) de skal

- for produkter omhandlet i bilag I, kapitel 3, kapitel 5, punkt B, kapitel 12, 13, 14 og 15 samt for honning hidrøre fra en virksomhed, som er registreret af den kompetente myndighed i tredjelandet

- for andre produkter end de i første led omhandlede hidrøre fra en virksomhed, der er opført på en EF-liste, der udarbejdes efter proceduren i artikel 18.

Denne betingelse gælder dog ikke for et produkt hidrørende fra et tredjeland, som er opført på en liste, der udarbejdes efter proceduren i artikel 18. For at et givet produkt kan blive optaget på denne liste, skal samtlige virksomheder beliggende i det pågældende tredjeland overholde kravene i EF-forskrifterne for det pågældende produkt og være registreret af de kompetente myndigheder i tredjelandet.«

2. I artikel 10, stk. 3, udgår litra b).

3. I bilag II, kapitel 2, udgår »Inden den 1. januar 1994«.

4. I bilag II, kapitel 2, tilføjes følgende led:

»- produktion, markedsføring og indførsel af kød af arter, som ikke er omfattet af de specifikke krav, især kød af reptiler og produkter af reptiler bestemt til konsum.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. juli 1996. De underretter straks Kommissionen herom.

Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT nr. L 62 af 15. 3. 1993, s. 49.

(2) EFT nr. L 24 af 31. 1. 1996, s. 28.